google/wiki40b huggingface dataset:
Χρήστος Αδαμίδης

Βαλκανικοί Πόλεμοι

Ο Αδαμίδης γεννήθηκε το 1885 στα, υπό οθωμανική κυριαρχία τοτε, Ιωάννινα. Κατετάγη στον Ελληνικό Στρατό ως αξιωματικός του Ιππικού και το 1912 εστάλη μαζί με τον Δημήτριο Καμπέρο και τον Μιχαήλ Μουτούση στην Γαλλία για αεροπορική εκπαίδευση προκειμένου να επανδρώσουν το νέο αυτό όπλο του Στρατού.
Όταν ξέσπασαν οι Βαλκανικοί Πόλεμοι τοποθετήθηκε στο μέτωπο Ηπείρου όπου και εκτέλεσε αποστολές αναγνώρισης και βομβαρδισμού κατά οθωμανικών στόχων, κατά τη διάρκεια της Μάχης του Μπιζανίου. Όταν, στις 21 Φεβρουαρίου (παλαιό ημερολόγιο) 1913, ο Ελληνικός Στρατός επικράτησε και απελευθέρωσε τα Ιωάννινα ο Χρήστος Αδαμίδης πραγματοποίησε εντυπωσιακή προσγείωση στην πλατεία μπροστά από το διοικητήριο της πατρίδας του εν μέσω του ενθουσιώδους πλήθους.

Υπόλοιπη σταδιοδρομία

Το 1927 ο Αδαμίδης, φέροντας τον βαθμό του Συνταγματάρχη, ορίστηκε διοικητής της Αεροπορικής Υπηρεσίας Στρατού. Το 1928 πραγματοποιήσε μαζί με τον Ανθυπολοχαγό Ευάγγελο Παπαδάκη τον γύρο της Μεσογείου με αεροσκάφος Breguet 19. Το εγχείρημα αυτό ήταν πρωτοποριακό για τις τότε δυνατότητες της ελληνικής αεροπορίας. Αποστρατεύτηκε το 1935 με τον βαθμό του Υποστρατήγου.
Εθνόσημο του Καναδά

Σύμβολα

O θυρεός διαιρείται σε πέντε τμήματα:
Το πρώτο τμήμα στην πάνω αριστερή πλευρά περιέχει τα τρία χρυσά λιοντάρια που είναι ένα σύμβολο της Αγγλίας τουλάχιστον από την εποχή του Ριχάρδου Α'.
Το δεύτερο τεταρτημόριο φέρει το κόκκινο λιοντάρι της Σκωτίας σε διπλό περίγραμμα με tressure και με φλερ ντε λι.
Το τρίτο τέταρτο παρουσιάζει την ιρλανδική άρπα της Τάρα, πρωτεύουσα της αρχαίας Ιρλανδίας. Ο μύθος δηλώνει ότι αυτή η χρυσή άρπα με τις ασημένιες χορδές χρησιμοποιήθηκε στα βασιλικά συμπόσια στην Τάρα, και δόθηκε αργότερα στον Ερρίκο Η' από τον Πάπα κατά τη διάρκεια της προσπάθειάς του να ανεβεί στον ιρλανδικό θρόνο.
Το χρυσό κρίνο φλερ-ντε-λι της βασιλικής Γαλλίας, το πρώτο ευρωπαϊκό έμβλημα που ήρθε στον Καναδά από το Ζακ Καρτιέ κατά τη διάρκεια της άφιξής του στον Καναδά, γεμίζει το τέταρτο τεταρτημόριο.
Το πέμπτο μέρος έχει τα κόκκινα φύλλα της σφενδάμνου στο κατώτατο σημείο. Το φύλλο του σφενταμιού είναι ένα καναδικό σύμβολο που βαθμιαία ταυτίστηκε με τη χώρα κατά τη διάρκεια του 19ου αιώνα.
Η κυκλική επιγραφή που περικλείει τα σύμβολα αυτά αναγράφει desiderantes meliorem patriam, που σημαίνει "επιθυμώντας μια καλύτερη χώρα." Είναι το σύνθημα του Τάγματος του Καναδά. Αυτό το στοιχείο προστέθηκε από τη βασίλισσα κατόπιν συμβουλής του πρωθυπουργού, στoους θυρεούς που χρησιμοποιήθηκαν για να αντιπροσωπεύσουν τη βασίλισσα το 1987, αφότου δημιουργήθηκε ένας νέος καναδικός "νόμος περί εθνοσήμου". Από το 1994 το σύμβολο που χρησιμοποιείται από τους κυβερνητικούς υπουργούς και τα όργανα απεικονίζουν τώρα τα προσωπικά σύμβολα της βασίλισσας.
Στο πάνω μέρος βρίσκεται βασιλικό κράνος, που περιβάλλεται από έναν μανδύα άσπρου και κόκκινου χρώματος, που είναι τα επίσημα χρώματα του Καναδά. Αυτό συμβολίζει την κυριαρχία της χώρας. Το έμβλημα στο κράνος βασίζεται στο βασιλικό έμβλημα της Αγγλίας αλλά με την προσθήκη ενός φύλλου σφενδάμου, και εμφανίζεται στην μπλε σημαία του Γενικού Διοικητή υποδηλώνοντας ότι ο τελευταίος είναι ο αντιπρόσωπος του Αρχηγού Κράτους.
Αποτελείται από ένα εστεμμένο χρυσό λιοντάρι που στέκεται σε ένα στεφάνι από κόκκινο και άσπρο μετάξι και που κρατά ένα φύλλο σφενδάμου στο δεξί πόδι του. Επάνω από το κεντρικό τμήμα είναι το στέμμα του Αγίου Εδουάρδου, στο στιλ που προτιμάται από τη βασίλισσα.
Το θυρεό κρατούν από κάθε πλευρά το αγγλικό λιοντάρι και ο σκωτσέζικος μονόκερως, οι οποίοι είναι επίσης υποστηρικτές του θυρεού και στο βρετανικό εθνόσημο. Το λιοντάρι στέκεται και κρατάει μια ασημένια λόγχη που φέρει τη σημαία ένωσης. Ο μονόκερος έχει ένα χρυσό κέρατο, χρυσές οπλές, και περασμένο με αλυσίδα γύρω από το λαιμό του ένα χρυσό στέμμα των σταυρών και των φλερ ντε λι. Κρατά μια λόγχη που φέρει τα τρία χρυσό κρίνα της βασιλικής Γαλλίας σε μπλε φόντο. Αντίθετα από τη βρετανική εκδοχή, το λιοντάρι δεν στέφεται, ούτε κοιτάει προς το θεατή.
Το εθνικό σύνθημα είναι a mari usque ad mare («Από θάλασσα σε θάλασσα») και βρίσκεται στη βάση του εθνόσημου.
Το υπόλοιπο του εθνόσημου κοσμείται από ρόδα των Τυδόρ, γαϊδουράγκαθα, τριφύλλια και κρίνα, τα εμβλήματα, αντίστοιχα, της Αγγλίας, Σκοτίας, Ιρλανδίας και Γαλλίας.
Άμεσο γινόμενο

Στα μαθηματικά, ορίζεται συχνά ένα άμεσο γινόμενο των αντικειμένων που είναι ήδη γνωστά, για να αποκτηθεί ένα νέο γινόμενο. Αυτό γενικεύει το Καρτεσιανό γινόμενο των υποκείμενων συνόλων, μαζί με μια κατάλληλα ορισμένη δομή στο σύνολο του νέου γινομένου. Πιο αφηρημένα, μιλάμε για ένα γινόμενο στη θεωρία κατηγοριών, η οποία επισημοποιεί αυτές τις έννοιες.
Ένα παράδειγμα είναι το γινόμενο των συνόλων (βλέπε Καρτεσιανό γινόμενο), ή το γινόμενο των δακτυλίων, καθώς και άλλων αλγεβρικών δομών της αφηρημένης άλγεβρας. Ένα άλλο παράδειγμα είναι το γινόμενο των τοπολογικών χώρων.
Υπάρχει επίσης, το άμεσο άθροισμα που σε ορισμένους τομείς χρησιμοποιείται εναλλακτικά για το άμεσο γινόμενο, ενώ σε άλλους τομείς είναι μια διαφορετική έννοια.
Φλόρις ο Μέλας

Βιογραφία

Ήταν γιος του Φλόρις Β΄ κόμη της Ολλανδίας και της Πετρονίλλας, κόρης του Θεοδωρίχου Β΄ δούκα της Λωρραίνης.
Ο πατέρας τους απεβίωσε το 1121. Ο Φλόρις εξεγάρθηκε φανερά εναντίον του αδελφού του Ντιρκ ΣΤ΄ κόμη της Ολλανδίας, μάλιστα αναγνωρίστηκε ως τέτοιος από τον Λοθάριο Β΄ της Γερμανίας και τον Ανδρέα επίσκοπο της Ουτρέχτης. Το 1131 ο Ντιρκ ΣΤ΄ εμφανίζεται ως κόμης μαζί του, που σημαίνει ότι οι δύο αδελφοί έκαναν συμφωνία. Λίγους μήνες μετά όμως ο Φλόρις αποδέχθηκε την πρόταση των Δυτικών Φρισίων να γίνει κύριος της περιοχής τους και έτσι αναζωπυρώθηκε η αντίθεση με τον αδελφό του· οι κάτοικοι του Κένεμερλαντ συνέπραξαν μαζί τους. Το επόμενο έτος ο Λοθάριος Β΄ παρενέβη και κατάφερε να τους συμφιλιώσει. Οι Δυτικοί Φρίσιοι δεν εγκατέλειψαν την εξέγερση, τελικά όμως κατεστάλησαν.
Ο Φλόρις μετέβη στην Ουτρέχτη, όπου επρόκειτο να νυμφευτεί την Χέιλβιφε φαν Ρόντε, συγγενή του επισκόπου. Το 1132 τού επιτέθηκαν κοντά στην Ουτρέχτη και σκοτώθηκε από τον Χέρμαν και Γκότφρητ του Κούυκ. Τότε ο Λοθάριος Β΄ ως τιμωρία κατέστρεψε το κάστρο των Κούυκ και τους έθεσε υπό βασιλική απαγόρευση. Ο Φλόρις τάφηκε στο αββαείο του Ρίινσμπουρκ και ο Ντιρκ ΣΤ΄ έμεινε μόνος κόμης.
Αρχηγείο Τακτικής Αεροπορίας

Ιστορία

Το Αρχηγείο Τακτικής Αεροπορίας ιδρύθηκε το 1952 με το βασιλικό διάταγμα 46 της 30-4-1952. Τον Ιούνιο του 1952 συμμετέχει στις πρώτες Εθνικές και Νατοϊκές ασκήσεις. Το 1953 μετονομάζεται σε 28ο ΑΤΑ και μεταφέρει την έδρα του στην σημερινή θέση όπου και λειτουργεί ανελλιπώς. Το 1968 το 28ο ΑΤΑ μετονομάστηκε σε 28η Τακτική Αεροπορική Διοίκηση. Το 1970 έχουμε ξανά αλλαγή της ονομασίας, από 28η Τακτική Αεροπορική Διοίκηση μετονομάζεται σε 28η Τακτική Αεροπορική Δύναμη. Για άλλη μια φορά το 1977 έχουμε αλλαγή ονομασίας σε 28ο Αρχηγείο Τακτικής Αεροπορικής Δύναμης. Το 1979 αφαιρείται το αριθμητικό πρόθεμα και μένει ως ΑΤΑΔ. το 1984 έχουμε την σημερινή ονομασία Αρχηγείο Τακτικής Αεροπορίας (ΑΤΑ). Όλα αυτά τα χρόνια ο εκσυγχρονισμός του αρχηγείου είναι διαρκής, διαθέτει έξι πτέρυγες μάχης και 8 σμηναρχίες μάχης.

Αποστολή

Η αποστολή του ΑΤΑ είναι να βρίσκεται σε υψηλή επιχειρησιακή ετοιμότητα, να προετοιμάζει και να εκπαιδεύει σωστά το προσωπικό της Πολεμικής Αεροπορίας και να υπερασπίζεται τον εθνικό εναέριο χώρο. Έχει την ευθύνη για τον έλεγχο και συντονισμό των διεξαγόμενων επιχειρήσεων Έρευνας – Διάσωσης, και τον συντονισμό  και επιχειρησιακό έλεγχο των άλλων κλάδων των Ενόπλων Δυνάμεων.
Με τις Μοίρες ελέγχου είναι υπεύθυνη για τον έλεγχο του εναέριου χώρου και για την άμεση ανταπόκριση.
Οπτικός δίσκος

Στην σύγχρονη τεχνολογία οπτικός δίσκος είναι ένας επίπεδος κυκλικός δίσκος ο οποίος περιέχει   ηχητικές πληροφορίες, εικόνα ή δεδομένα σε ψηφιακή μορφή. Τα ψηφιακά δεδομένα στον οπτικό δίσκο αντιστοιχούν σε μικροσκοπικές προεξοχές και βαθουλώματα στην μεταλλική επιφάνεια του. Στις περιπτώσεις εγγράψιμων οπτικών δίσκων η επιφάνεια είναι καλυμμένη με φωτοευαίσθητη μπογιά στην οποία τα ψηφιακά δεδομένα αντιστοιχούν σε μικροσκοπικά «καψίματα» ή ανέπαφα σημεία. Στις περιπτώσεις των επανεγγράψιμων οπτικών δίσκων η επιφάνεια είναι καλυμμένη με μικροσκοπικούς υγρούς κρυστάλλους που μπορούν να αποκτήσουν διαφανή ή αδιαφανή μορφή.
Η ανάγνωση ενός οπτικού δίσκου γίνεται με την χρήση μίας δέσμης Laser. Η δέσμη ανακλάται διαφορετικά στα βαθουλώματα και στις προεξοχές και έτσι καταγράφει τα δυαδικά δεδομένα που είναι χαραγμένα στην επιφάνεια του οπτικού δίσκου. Αντίστοιχα γίνεται η ανάγνωση ενός εγγράψιμου ή επανεγγράψιμου δίσκου, όπου η δέσμη Laser ανακλάται διαφορετικά στα σκοτεινά και στα ανέπαφα σημεία του δίσκου.

Διαστάσεις ενός οπτικού δίσκου

Οι διαστάσεις ενός οπτικού δίσκου είναι στάνταρ διεθνώς. Η πιο κοινή διάσταση των γνωστότερων οπτικών δίσκων (CDs, DVDs κλπ.) είναι 12 εκατοστά διάμετρος και 1,2 χιλιοστά πάχος. Υπάρχουν και οπτικοί δίσκοι με μικρότερες διαστάσεις, συνήθως των 8 εκατοστών, που μπορούν να αναγνωστούν από συσκευές με υποδοχή για τις τυπικές διαστάσεις.
Υπηρεσία Πνευματικού Ανεφοδιασμού

Η Υπηρεσία Πνευματικού Ανεφοδιασμού (ΥΠΑ) ιδρύθηκε τον Απρίλιο του 1956 κατ΄ εντολή του Γεωργίου Γρίβα Διγενή. Η οργάνωση ετόνιζε την ανάγκη καλλιέργειας πνευματικού, ηθικού, θρησκευτικού και προπάντων πατριωτικού συναισθήματος των Ελληνοκυπρίων που πολεμούσαν για την ένωση της Κύπρου με την Ελλάδα. Αρχηγός της οργάνωσης ορίστηκε ο Αρχιμανδρίτης Κωνσταντίνος Λευκωσιάτης με το ψευδώνυμο Γούναρης . Από τις πρώτες ενέργειες της οργάνωσης ήταν η αποστολή αντιτύπων της Καινής Διαθήκης και άλλων βιβλίων στα μέλη της ΕΟΚΑ που κρύβονταν από τον βρετανικό Στρατό. Χαρακτηριστική είναι η επιστολή του Μάρκου Δράκου της 22 Απριλίου 1956 όπου γράφει 
 Μόλις λάβαμε την σχετικήν γενικήν διαταγήν ημ. 14-4-56, στην οποίαν αναφέρεται ότι ιδρύθη Υπηρεσία Πνευματικού Ανεφοδιασμού, ενεπλήσθημεν όλοι χαράς, διότι η ίδρυσις τοιαύτης υπηρεσίας, έρχετε να πληρώση ένα κενόν, το οποίον από της οργανώσεως των ανταρτικών ομάδων υφίσταται. Η απομόνωσις 5-6 ανδρών μέσα στο βουνό πολλές μέρες χωρίς εφημερίδα, χωρίς την επαφήν των με άλλα πρόσωπα, με τα οποία να συζητούν και να αναπτύσουν τα ενδιαφέροντα των, χωρίς εκκλησιασμόν για πάνω από έξη μήνες, είναι πολύ δύσκολον πράγμα και δεν μπορούσε να αγνοηθή η κατάστασις αυτή .
Λάζαρος Φυτάλης

Βιογραφικά στοιχεία

Γεννήθηκε στα Ιστέρνια Τήνου το 1831. Από νεαρή ηλικία ασχολήθηκε με τη γλυπτική και υπήρξε μαθητής του γλύπτη Λεωνίδα Δρόση στην καλλιτεχνική Σχολή Αθηνών όπου φοίτησε μαζί με τον, κατά ένα χρόνο μεγαλύτερο αδελφό του, Γεώργιο. Μαζί την εποχή εκείνη (1856) δημιουργούν δύο γλυπτά τον "Δαυίδ" και τον "Ποιμένα κρατών ερίφιον" με το οποίο και απέσπασαν το βραβείο των χιλίων δραχμών του Κοντοσταύλειου διαγωνισμού. Με το χρηματικό αυτό βραβείο ο Λάζαρος μαζί με τους αδελφούς του Γεώργιο Μάρκο και Ιωάννη ιδρύουν στην Αθήνα καλλιτεχνικό εργαστήριο με το όνομα «Ανδριαντοποιείο» το οποίο και κατέστη περιώνυμο για τις σπουδαίες γλυπτικές τους δημιουργίες.
 
Το 1857 ο "Ποιμήν κρατών ερίφιον" μεταφέρεται στο Παρίσι στην εκεί έκθεση όπου παράλληλα ο Λάζαρος παρακολουθεί μαθήματα υπό τον Γάλλο γλύπτη Σαρλ Κορντιέ. Ο Λάζαρος Φυτάλης συμμετείχε σε πολλές εγχώριες και διεθνείς εκθέσεις μαζί με τον αδελφό του αλλά και μόνος του. Τέτοιες ήταν η Μεγάλη Έκθεση του Λονδίνου το 1851 και 1862, στην Παγκόσμια Έκθεση του Παρισιού το 1855 και το 1857 και τα Ολύμπια του 1859, όπου έλαβε μαζί με τον αδελφό του το πρώτο βραβείο, και του 1870, όπου τα δύο αδέλφια απέσπασαν έπαινο ως εισαγωγείς μαρμάρου.
Τα τέλη της ζωής του Λαζάρου Φυτάλη ήταν πολύ πικρά, πέθανε πάμφτωχος στο Πτωχοκομείο της Αθήνας το 1909.

Τεχνοτροπία & έργα

Τα έργα του Λάζαρου Φυτάλη χαρακτηρίζονται από την προσήλωση στα ιδεώδη του κλασικισμού και από ένα μείγμα ιδεαλιστικών/εξιδανικευτικών διατυπώσεων και στοιχείων ρεαλισμού. Τα έργα του Λάζαρου διακρίνονται για την επικράτηση των ιδεαλιστικών στοιχείων, σε αντίθεση με τον Γεώργιο Φυτάλη ενώ άλλο στοιχείο του έργο του είναι η σχεδιαστική ακρίβεια.
Από τα γλυπτά του Λάζαρου Φυτάλη ξεχωρίζουν ο ανδριάντας του Πατριάρχη Γρηγορίου του Ε΄ στο Πανεπιστήμιο Αθηνών, οι προτομές του Κωνσταντίνου Κανάρη και του Γεωργίου Καραϊσκάκη καθώς και ο ανδριάντας του Διονυσίου Σολωμού στη Ζάκυνθο. Επίσης από κοινού με τον Λάζαρο Σώχο αναστήλωσε τον "Λέοντα της Χαιρωνείας" και συμπλήρωσε τον "Ταύρο του Κεραμεικού". Μαθητές του Λαζάρου Φυτάλη ήταν ο Φιλιππότης,  ο Βιτσάρης, ο Βιτάλης κ.ά.
Έλληνες στον Λίβανο

Ιστορία

Στην αρχαιότητα στον Λίβανο υπήρξαν διάφορες ελληνικές αποικίες. Μετά τον εκχριστιανισμό η επιρροή του ελληνικού πολιτισμού παρέμεινε ισχυρή, όμως έφθινε με το πέρασμα των αιώνων, αν και δεν εξαφανίστηκε. Η πόλη Αμιούν (πιθανώς από τη Σημιτική λέξη για τους Έλληνες, Γιουνάν), πρωτεύουσα της επαρχίας Κούρα (με τη σειρά από της από την ελληνική λέξη χωριά), στα βόρεια της χώρας, είναι μια ζωντανή απόδειξη αυτού. Μετά τον πόλεμο του Λιβάνου 2006, οι περισσότεροι Έλληνες εγκατέλειψαν τη χώρα, αν και εξακολουθεί να υπάρχει μια ελληνική κοινότητα στην Βηρυτό (Μεγαλύτερη Βηρυτός), καθώς και στη προαναφερθείσα επαρχία Κούρα.

Έλληνες Μουσουλμάνοι στον Λίβανο

Περίπου 7.000 Έλληνες κατοικούν στην Τρίπολη και την Ελ Μίνα. Η πλειοψηφία εξ'αυτών είναι Μουσουλμάνοι καταγόμενοι από την Κρήτη, ενώ ορισμένοι είναι ελληνικής μουσουλμανικής καταγωγής. Έγγραφα αποτελούν ένδειξη πως η κοινότητα αποχώρησε από την Κρήτη μεταξύ του 1866 και του 1897, κατά το ξέσπασμα της ύστατης κρητικής εξέγερσης εναντίον της Οθωμανικής Αυτοκρατορίας, η οποία και οδήγησε στο ξέσπασμα του Ελληνοτουρκικού Πολέμου του 1897. Αριθμός Ελλήνων Μουσουλμάνων του Λιβάνου πέτυχαν έως έναν βαθμό την διατήρηση της ιδιαίτερης ταυτότητας και γλώσσας τους. Έως το ξέσπασμα του Λιβανέζικου Εμφύλιου Πολέμου, η συγκεκριμένη κοινότητα ήταν μεταξύ της στενά συνδεδεμένη και αποκλειστικά ενδογαμική. Ωστόσο, σημαντικός αριθμός εξ'αυτών αποχώρισε από τον Λίβανο κατά την διάρκεια της δεκαπενταετούς περιόδου του πολέμου. Σύμφωνα με μελέτη της αν. καθηγήτριας του ΑΠΘ, Ρούλας Τσολακίδου, που αφορά στο διάστημα έως το 2000, μέλη της κοινότητας των ελληνικής καταγωγής μουσουλμάνων του Λιβάνου είχαν εκφράσει παράπονα για τον τρόπο αντιμετώπισής τους από τις ελληνικές αρχές, περιλαμβανομένης της ελληνικής πρεσβείας. Πάντως, στην ίδια μελέτη παρατίθενται δηλώσεις του Προέδρου της Ένωσης που εκπροσωπεί τους ελληνικής καταγωγής μουσουλμάνους του Λιβάνου ("Φιλανθρωπικός Κοινωνικός Λιβανέζικος Κρητικός Σύλλογος"), ο οποίος επισημαίνει τη σημαντική βελτίωση τα τελευταία χρόνια των σχέσεων μεταξύ της κοινότητας και της ελληνικής πρεσβείας.
Χόκεϊ επί πάγου στους Ολυμπιακούς Αγώνες

Ιστορικές πληροφορίες

Το Χόκεϊ επί πάγου εντάχθηκε στις Oλυμπιάδες από το 1920 στην Αμβέρσα. Με την καθιέρωση των Xειμερινών Oλυμπιάδων το 1924, μεταφέρθηκε σε αυτές. Από το 1998 ξεκίνησε και το αντίστοιχο γυναικείο τουρνουά.
Στην πρώτη διοργάνωση μετείχαν επτά χώρες και με εξαίρεση το 1932, όπου έλαβαν μέρος μόνο τέσσερις, ο αριθμός τους αυξανόταν σταδιακά για να φτάσει στις 16 το 1964. Στη συνέχεια καθιερώθηκε να μετέχουν 12 χώρες που προκρίνονται έπειτα από προολυμπιακό τουρνουά. Όμως, υπήρξαν και ολυμπιάδες με 14 ομάδες (1968, 1998, 2002). Στο γυναικείο τουρνουά μετέχουν οκτώ ομάδες
Στις πρώτες διοργανώσεις κυριάρχησε ο Καναδάς, για να δώσει τη σκυτάλη μεταπολεμικά στη Σοβιετική Ένωση ως το 1992. Στις γυναίκες, πάλι ο Καναδάς έχει τον πρώτο λόγο.
Νουόρο

Ιστορία

Τα αρχαιότερα ίχνη εγκατάστασης στην περιοχή του Νουόρο βρέθηκαν σε πέτρινους πύργους που χρονολογούνται από την 3η χιλιετία π.χ., βρέθηκαν επίσης θραύσματα κεραμικής του "Πολιτισμού του Οτσιέρι" που χρονολογείται το 3.500 π.χ. Το Νουόρο ήταν το επίκεντρο του Πολιτισμού των Νουράγκι, βρέθηκαν περίπου 30 "Νουράγκι" και ένα χωριό στην ευρύτερη περιοχή με 800 περίπου καλύβες της εποχής. Στην περιοχή βρέθηκε ένας αρχαίος Ρωμαϊκός δρόμος που ξεκινούσε από την Κάραλις και κατέληγε στην Όλμπια. Οι θρύλοι του έντονου Ρωμαϊκού εποικισμού είναι φανεροί σήμερα στην ποικιλία της Σαρδηνιακής προφοράς του Νουόρο, είναι η πιο Συντηρητική Διάλεκτος της Σαρδηνίας και η πιο συντηρητική από τις Ρομανικές γλώσσες.
Όταν έπεσε η Δυτική Ρωμαϊκή Αυτοκρατορία την Σαρδηνία κατέκτησαν οι Βάνδαλοι και στην συνέχεια η Βυζαντινή αυτοκρατορία. Μία επιστολή του πάπα Γρηγορίου Α΄ αποδεικνύει ότι εκείνη την εποχή συνυπήρχαν στο εσωτερικό του νησιού παγανιστικές τελετές μαζί με τις χριστιανικές. Ο Βυζαντινός έλεγχος εξασθένησε στο νησί όταν εμφανίστηκαν οι "Δικαιοδοσίες", ένα μικρό χωριό υπήρχε από το 1147 όπως εμφανίζεται σε μεσαιωνικό χάρτη που έφτασε τους υπόλοιπους δυο αιώνες στους 1000 κατοίκους. Το Νουόρο παρέμεινε σε σημαντική θέση όταν η περιοχή προσαρτήθηκε στο Στέμμα της Αραγωνίας και στην Ισπανική Αυτοκρατορία μέχρι την εποχή που χτυπήθηκε από την πανώλη στα τέλη του 17ου αιώνα. Μετά την Ιταλική Ενοποίηση το Νουόρι έγινε το διοικητικό κέντρο της περιοχής και απέκτησε τον τίτλο της "πόλης" (1836).
Φεντερίκο ντε Τροκίσιο

Ο Φεντερίκο ντε Τροκίσιο (ιταλικά: Federico de Turgisio ή Trogisio) ήταν Γαλλικής καταγωγής Ιταλός ευγενής και βάιλος του Πριγκιπάτου της Αχαΐας. Η καταγωγή της οικογενείας του ήταν το Τρουά ή η Ορλεάνη στην Γαλλία, είχε νυμφευτεί την Μαργαρίτα (Margherita di Sangro), αναφέρεται και ως Φρειδερίκος του Τρουά.
Ήταν βαρώνος του Τροκίσιο όπου κατείχε τέσσερα φέουδα, το 1320 αναφέρεται μεταξύ των βαρώνων του Αμπρούζο. Είχε διορισθεί βάιλος του Πριγκιπάτου της Αχαΐας από τον πρίγκιπα Ιωάννη από το 1318 έως το 1321. Το 1321 εκστράτευσε κατά του κάστρου του Αγίου Γεωργίου των Σκορτών όπου το είχαν καταλάβει οι Βυζαντινοί, εκεί όμως οι βυζαντινοί έκαναν στρατήγημα. Γέμισαν τα τείχη του κάστρου με σημαίες του Ιωάννη, βλέποντας τα λάβαρα ο Τροκίσιο νόμισε ότι το κάστρο είχε πέσει πάλι στα χέρια των Φράγκων και προχώρησε αμέριμνος να μπει σε αυτό. Φτάνοντας κοντά στην πύλη δέχτηκε επίθεση από τους Βυζαντινούς από όλες τις πλευρές, ακολούθησε μεγάλη σφαγή των Φράγκων όπως αναφέρεται και λίγοι κατάφεραν να ξεφύγουν μαζί και ο Τροκίσιο.
Περιοχή

Στη γεωγραφία οι περιοχές είναι εδάφη που διαιρούνται σε μεγάλο βαθμό με βάση φυσικά χαρακτηριστικά (φυσική γεωγραφία), χαρακτηριστικά που σχετίζονται με τον άνθρωπο (ανθρωπογεωγραφία) και σε χαρακτηριστικά που προκύπτουν από την αλληλεπίδραση της ανθρωπότητας με το περιβάλλον (περιβαλλοντική γεωγραφία). Οι γεωγραφικές περιοχές και υποπεριοχές περιγράφονται ως επί το πλείστον από τα αόριστα καθορισμένα και μερικές φορές μεταβατικά σύνορά τους, εκτός από την ανθρωπογεωγραφία, όπου περιοχές δικαιοδοσίας όπως τα εθνικά σύνορα ορίζονται από το νόμο.
Λάζαρος Χαριτωνίδης

Καριέρα

Ο Χαριτωνίδης ξεκίνησε την καριέρα του από τις ακαδημίες του Πανθρακικού και εντάχθηκε στην πρώτη ομάδα το 2009, ενώ την 1 Ιουλίου 2010 υπέγραψε στην ομάδα του ΟΦΗ. Παρέμεινε στον σύλλογο της Κρήτης για τρία χρόνια, τις δύο τελευταίες χρονιές στην πρώτη εθνική κατηγορία.
Το καλοκαίρι του 2014, συμφώνησε με την Δόξα Δράμας, αγωνιζόμενος στην Γ΄ Εθνική, με τους "Μαυραετούς" να μην καταφέρνουν να κερδίσουν την άνοδο τους στην Football League.
Την 1 Σεπτεμβρίου 2016 υπέγραψε μονοετές συμβόλαιο στον Άρη, για το πρωτάθλημα της δεύτερης εθνικής κατηγορίας.
Islandsflug

Ιστορία

Η εταιρεία ιδρύθηκε το 1991. Τον Ιούνιο του 1999 εισήγαγε το όνομα Icebird Airlines για τα διεθνή της δρομολόγια. Τον Οκτώβριο του 2004 εναρμόνισε τα δρομολόγια της με την Air Atlanta Icelandic, ώστε να συγχωνευτεί υπό τον όμιλο Avion Group την 1η Ιανουαρίου 2005.
Χάβι Γκαρθία

Συλλογική

Καθώς ήταν ποδοσφαιριστής της νεανικής ομάδας, ο Γκαρθία αγωνίστηκε σε τρεις αγώνες του Πρωταθλήματος Ισπανίας 2004-2005 με την πρώτη ομάδα, πραγματοποιώντας το ντεμπούτο του στις 28 Νοεμβρίου 2004 σε ηλικία 17 ετών στον αγώνα με τη Λεβάντε Ουνιόν Ντεπορτίβα, στον οποίο η Ρεάλ Μαδρίτης επικράτησε με σκορ 5:0. Μετά, συνέχισε τις εμφανίσεις στη νεανική ομάδα της Ρεάλ για τη ολόκληρη τη χρονιά 2005-2006.
Παρά τις εμφανίσεις του στους φιλικούς αγώνες το καλοκαίρι του 2006, ο Γκαρθία δεν έλαβε θέση στη βασική ενδεκάδα για τη χρονιά 2006-2007. Τον Αύγουστο του 2007 έλαβε θέση στη βασική ενδεκάδα, καθώς ο Ρούμπεν ντε λα Ρεντ και ο Εστεμπάν Γκρανέρο αποχώρησαν από τον σύλλογο. Έλαβε προτάσεις από αγγλικές και ισπανικές ομάδες, ενώ στις 31 Αυγούστου υπέγραψε τετραετές συμβόλαιο με την Κλουμπ Ατλέτικο Οσασούνα. Στις 29 Απριλίου 2008, η Οσασούνα ανακοίνωσε επισήμως την επιστροφή του Γκαρθία στην Ρεάλ Μαδρίτης. Καθώς δεν κατάφερε να λάβει θέση στη βασική ομάδα της Ρεάλ Μαδρίτης, μετεγράφη στις 21 Ιουλίου 2009 στη Μπενφίκα, υπογράφοντας τριετές συμβόλαιο. Την τελευταία ημέρα της θερινής μεταγραφικής περιόδου 2012 μετεγράφη στη Μάντσεστερ Σίτι, η οποία έδωσε 16 εκατομμύρια λίρες για να τον αποκτήσει. Πέτυχε το πρώτο του τέρμα στον πρώτο κιόλας αγώνα για τη Σίτι απέναντι στην Στοκ Σίτι (1:1).
Στις 14 Αυγούστου 2014 υπέγραψε συμβόλαιο με τη Ζενίτ Αγίας Πετρούπολης. Πραγματοποίησε το ντεμπούτο του για την ρωσική ομάδα στις 16 Αυγούστου στον αγώνα με την ΦΚ Ουφά, ως αλλαγή στο 69ο λεπτό. Πέτυχε το πρώτο του τέρμα για τη Ζενίτ στον αγώνα της 6ης αγωνιστικής του Πρωταθλήματος Ρωσίας 2014-2015 με τη Λοκομοτίβ Μόσχας, ο οποίος έληξε με σκορ 1:0 υπέρ της Ζενίτ. Στις 14 Αυγούστου 2017 μετεγράφη στην Ρεάλ Μπέτις, υπογράφοντας συμβόλαιο μέχρι τις 30 Ιουνίου 2020. Το ποσό της μεταγραφής ανήλθε στα 1.5 εκατομμύρια ευρώ.

Διεθνής

Ο Χάβι αγωνίστηκε για όλες τις βαθμίδες της Εθνικής Ισπανίας, ενώ με την Εθνική Ισπανίας κάτω των 19 κατέκτησε το Ευρωπαϊκό Πρωτάθλημα Ποδοσφαίρου κάτω των 19 το 2006.
Μόδιος

Ο Μόδιος ήταν αρχαίο ρωμαϊκό μέτρο χωρητικότητας υγρών, αλλά και ξηρών καρπών και ειδικοτερα των σιτηρών. Η περιεκτικότητά του ισοδυναμούσε προς το 1/6 του ελληνικού μέδιμνου που ισοδυναμούσε με 8.7 λίτρα.
Επίσης ίδιο μέτρο με την αυτή ισοδυναμία αναφέρεται από τους Εβδομήκοντα και ως μια βιβλική μονάδα μέτρησης χωρητικότητας μόνο στερεών που αποτελούσε χαρακτηριστικό οικιακό σκεύος που χρησιμοποιούταν κατά την Καινή Διαθήκη. Υποδιαίρεση αυτού του βιβλικού μοδίου ήταν ο χοίνιξ, ενώ πολλαπλάσια μονάδα ήταν η Σάτα. Ο βιβλικός μόδιος αναφέρεται στα εδάφια: Ματθαίος 5:15, Μάρκος 4:21, Λουκάς 11:33.

Νεότεροι χρόνοι

Επίσης στους νεότερους χρόνους το "μόδιον" (εκ του ρωμαϊκού μόδιος) κοινώς "μόδι" αποτελούσε στην ελληνική ύπαιθρο ιδίως στη Λέσβο μέτρο χωρητικότητας ελαιόλαδου που ισοδυναμούσε με 640 κιλά ελιές ή 500 οκάδες λάδι. Σε άλλα μέρη της Ελλάδας Μάνη, Μεσσηνία, Κόρινθος κ.λπ. αποτελούσε μέτρο σιτηρών και διαφόρων καρπών ποικίλης χωρητικότητας. Χαρακτηριστικό είναι το όνομα "Χιλιομόδι" σε ένδειξη πλούσιας τοπικής γεωργικής παραγωγής.
Αχαΐα Ρόδου

Η Αχαΐα ήταν αρχαία πόλη της νήσου Ρόδου.
Βρισκόταν στην περιοχή της Ιαλυσσού. Ωστόσο ο Αθήναιος και ο Διόδωρος Σικελιώτης υποστηρίζουν ότι πρόκειται για την ίδια την Ιαλυσσό, την οποία όταν την κατέλαβαν οι Φοίνικες την ονόμασαν Αχαΐα. Πιστεύεται ότι κτίστηκε από τους Ηλιάδες, ή από τα εγγόνια του Ηλίου.
Τάφρος της Ναζαρέ

Η Τάφρος της Ναζαρέ είναι μια υποθαλάσσια τάφρος στα ανοικτά των ακτών της Ναζαρέ στην κεντρική Πορτογαλία, στον ανατολικό Ατλαντικό ωκεανό. Έχει μέγιστο βάθος τουλάχιστον 5.000 μέτρων και περίπου 230 χιλιόμετρα σε μήκος.
Η τάφρος μελετάται ως μέρος του σχεδίου της ΕΕ με την ονομασία HERMES με τη χρήση ενός τηλεχειριζόμενου οχήματος. Το πρότζεκτ αυτό ερευνά τα ιδιαίτερα οικοσυστήματα της τάφρου, τη μεταφορά και την εναπόθεση ιζημάτων, καθώς και τον τρόπο με τον οποίο η τάφρος επηρεάζει αλλά και επηρεάζεται από την τοπική κίνηση των ωκεάνιων ρευμάτων.

Σέρφινγκ

Η τάφρος της Ναζαρέ προκαλεί πολύ ψηλά κύματα. Αυτό κάνει τη Ναζαρέ μοναδικό προορισμό για τους λάτρεις του σέρφινγκ. Το Νοέμβριο του 2011, ο σέρφερ Garrett McNamara από τα νησιά Χαβάη των ΗΠΑ ισορρόπησε με τη σανίδα του πάνω σε ένα γιγάντιο κύμα, κάνοντας παγκόσμιο ρεκόρ στη Ναζαρέ. Το κύμα είχε ύψος 23,8μ. Τον Ιανουάριο του 2013, ο ίδιος σέρφερ ισορρόπησε πάνω σε ένα ακόμα ψηλότερο κύμα, σπάζοντας το δικό του ρεκόρ. Το κύμα υπολογίζεται κοντά στα 30μ. , αν και αναμένεται η επίσημη μέτρηση.
Λεβέρα

Η Λεβέρα (Levera) είναι ένα χωριό της Γρενάδας. Ανήκει στην ενορία του Αγίου Πατρικίου.

Παραλία της Λεβέρα

Η Παραλία της Λεβέρα θεωρείται μια από τις πέντε ωραιότερες παραλίες της Γρενάδα - οι άλλες είναι η Γκραντ Ανζ, το Μάγκαζιν, το Πινκ Γκριν και ο Παράδεισος. Έχει λευκή άμμο. Απέναντιο διακρίνεται το νησί Σούγκαρ Λόουφ.